Nepovratna sredstva Eko sklada so vsota denarja, za katero lahko zaprosite z vlogo za pridobitev sredstev. Če izpolnjujete vse pogoje, zahteve in kriterije za nepovratna sredstva, so vam le-ta dodeljena brez plačevanja obresti ali vračila. Višina nepovratne finančne spodbude se določi na osnovi predračuna oziroma ponudbe izvajalca del. V primeru, da se kasneje vrednost dela podraži in morate izbranemu izvajalcu plačati več, se nepovratna sredstva ne morejo več zvišati. Zato je tako zelo pomembno, da so na predračunu, ki ga posredujete Eko skladu, zajeta vsa dela in material, ki ga potrebujete za izvedbo projekta.
Da pridobite nepovratna sredstva, morate torej oddati vlogo za pridobitev sredstev, originalen predračun izvajalca in fotografijo stanja z datumom. V primeru, da je bil plačan avans, priložite tudi dokazilo o plačanem avansu. Eko sklad nato pregleda in obravnava vlogo. Vloge obravnavajo po vrstnem redu prispetja na Eko sklad. Če se želite prepričati, kdaj boste na vrsti, lahko podatke o številki zadnje obdelane vloge na javnem pozivu in datum njenega prispetja najdete v aktualnem obvestilu vlagateljem. Več o tem tukaj >
V primeru nepopolne vloge vas Eko sklad obvesti in vlogo morate v roku 15 dni od vročitve poziva dopolniti. Če je vloga popolna, vam Eko sklad izda odločbo in pogodbo, podpisano pogodbo vrnete v roku 15 dni od vročitve. Po izvedbi del Eko skladu predložite zaključno dokumentacijo. Če je le-ta popolna, vam nepovratna sredstva izplačajo v roku 30 dni od prejema zahtevka. Nepovratna sredstva so zagotovoljena vsem kandidatom, ki so vloge oddali pravočasno in izpolnjujejo vse zahteve ter kriterije javnega poziva. Za tekoče leto lahko vlogo oddate vse do 31. 12. oziroma do porabe sredstev in objave zaključka javnega poziva v Uradnem listu Republike Slovenije.